Cordon bleu

Ar **c'hordon bleu** zo ur meuz ha n'eo ket gwall asur e orin. Marteze a-walc'h e vefe suis, e-kichen meuzioù damheñvel eus Aostria hag Ukraina. Adijinet ha poblekaet e oa bet ar c'hordon bleu er Stadoù-Unanet en eil lodenn eus an XX kantved bepred.

Aozet e vez gant ur skalopenn kig-yar, kig-yar-Indez, kig-moc'h pe kig-leue faoutet pe rollet tro-dro morzhed-hoc'h ha keuz, ha panet. Gallout a ra bezañ poazhet en ur baelon pe fritet.

## Gerdarzh
Div varteazadenn a zo diwar-benn an anv :
* dont a rafe eus an droienn c'hallek « être un cordon bleu » hag a dalv bezañ ur c'heginer ampart.
* ober a rafe dave d'ar c'hordennigoù glas implijet gant ar geginerien italian evit stagañ an tailhennoù skalopennoù farset an eil re ouzh ar re all .

## Istor ar meuz
Hervez ur varteazadenn gentañ e vefe orin ar meuz da gavout e-bourzh al lestr kenwerzh alaman *Bremen* e 1933. Enrollet en doa ur rekord tizh nevez evit an dreizhadeg Bremen–New York. Reseviñ a reas ar c'habiten Leopold Ziegenbein ar seizenn c'hlas, un enoradenn roet da gomandant lestr buanañ ar bed. Evit lidañ an darvoud-se e vije bet goulennet gantañ ouzh e geginer suis aozañ ur meuz gant keuz. Ar c'heginer en dije lakaet keuz en ur skalopenn ha badezet ar rekipe : « Cordon bleu ».

Un eil marteazadenn a gont e oa ur geginerez eus Kanton Valais a oa dirak ur gudenn da ziskoulmañ : div wech muioc'h a gouvidi a oa ganti eget ma oa gortozet. Didroc'hañ a reas 60 skalopenn kig-moc'h e lec'h 30 eta ha gwarnisañ a reas anezho gant morzhed-hoc'h kriz eus Valais ha keuz.

Hervez un trede marteazadenn e teufe ar c'hordon bleu eus Bro-C'hall, ijinet e-pad ur genstrivadeg anvet « Cordon bleu » aozet e 1930. Ar meuz a voe trec'h n'en doa anv ebet, ha badezet e vije bet « le Cordon bleu ».

Dont a reas an anv « cordon bleu » war-wel da vat e roll-meuzioù ar pretioù, er c'hazetennoù hag er bruderezhioù er Stadoù-Unanet goude an Eil Brezel-bed.

Meneget e voe ur *veal cordon bleu* (« cordon bleu kig-leue ») e 1958 el *[[Los Angeles Times]]*. E-barzh roll ar meuzioù diouzh ar c'hiz e bed an aferioù edo : « *Veal cordon bleu will be the piece de resistance on the menu* » (P. SG A9).

En *[[New York Times]]* ez eus anv eus cordon bleu en un tamm bruderezh evit an United Airlines e niverenn an 21 a viz C'hwevrer 1962, p. 39 : « *Your Entree. It might be a tender filet mignon, stuffed breast of chicken or veal Cordon Bleu. Served with it, a vegetable and potatoes in one of a dozen tempting styles.* »  Meneget e voe ur « c'hordon bleu kig-yar » er memes kelaouenn e 1967.

Hervez Patricia Bunning Stevens e vefe ar *Chicken Cordon Bleu* (« cordon bleu kig-yar ») un ijinadenn stadunanat nevez a-walc'h diazezet war rekipeoù europat hengounel : kig-yar giz Kiev, meuz ukrainat graet gant gwenn yar gwarniset gant amann saezonet, panet ha fritet. Berzh bras a reas ar *Chicken Kiev* er Stadoù-Unanet er bloavezhioù 1960 goude bezañ bet war roll meuzioù ar pretioù cheuc'h. Adstummoù a bep seurt en deus bet e-kichen ar *Veal Cordon Bleu* eus Suis hag ar *Schnitzel Cordon Bleu* eus Aostria. An daou veuz diwezhañ-se a zo ur skalopenn kig-leue plataet rollet en-dro dezhi tailhennoù morzhed-hoc'h hag emmental pe gruyère, ha goude panet. Ar *Chicken Cordon Bleu* a zeufe eus ur meskad cordon bleu kig-leue suis pe aostrian ha kig-yar giz Kiev eta.

An droienn « cordon bleu » a zeu war-wel e titloù rekipeoù  : ar *Veal Cutlet Cordon Bleu* e 1964 (*Variations with Veal*, *[[Los Angeles Times]]*, 5 a viz Meurzh, p. D8) hag ar *Chicken Breasts Cordon Bleu* e 1968 (« Time and Care Go Into Chicken Cordon Bleu », *[[Los Angeles Times]]*, 11 a viz Gouere, p. H10).

## Daveoù

## Liammoù diavaez

*https://www.geneve.ch/themes/culture/bibliotheques/interroge/reponses/le-cordon-bleu-est-il-pas-bleu-question-un-enfant-de-8-ans#:~:text=%C2%AB%20Le%20terme%20%22cordon%2Dbleu,chevaliers%20de%20l%27Ancien%20R%C3%A9gime.
*https://www.tilsiter.ch/fr/blog/sur-les-traces-du-cordon-bleu